《中秋袁藏用馈鱼写怀兼寄》
明代·林光

白帝吝商飙，烦暑仍靡靡。昨日山中归，倒卧西窗里。

开窗荫疏竹，炉烟灭复起。宁知井屋下，索寞亦闲只。

提鲜来君池，白鲢兼赤鲤。顷适尝新酿，浓香压酒子。

念兹赤壁携，浩然良有以。今夕复何夕，中秋散霾滓。

开襟南川流，皓月照寒水。吾欲泛扁舟，中流玩清泚。

思君君不来，弄丸空隐几。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。